#### KISKŐRÖS VÁROS ÖNKORMÁNYZATA

#### ELŐTERJESZTÉS

(a Képviselő-testület 2019. július 25-i rendkívüli ülésére)

**TÁRGY: A 0348/82 HRSZ-ON NYILVÁNTARTOTT, KIVETT ÚT MEGHATÁROZOTT TERÜLETRÉSZÉNEK TULAJDONJOG ÁTRUHÁZÁSA ADÁSVÉTEL ÚTJÁN**

Aszódi János és Bognár Árpád kiskőrösi lakosok kérelmet nyújtottak be a Kiskőrös Város Önkormányzata (a továbbiakban: Önkormányzat) tulajdonát képező 0348/82 hrsz-ú ingatlan területéből összesen 1116 m2 területrész megvásárlás érdekében.

Kiskőrös Város Önkormányzata a 14/2019. számú határozatával hozzájárult az Önkormányzat tulajdonát képező Kiskőrös külterületi 0348/82 hrsz-on nyilvántartott 1644 m2 alapterületű, az önkormányzat forgalomképtelen törzsvagyonát képező kivett út rendeltetésű ingatlan területéből 1116 m2 területrész forgalomképes üzleti vagyonná történő átminősítéséhez, a telekalakítási eljárás lefolytatását követően annak értékesítéséhez.

A Bács-Kiskun Megyei Kormányhivatal Kiskőrösi Járási Hivatal Földhivatali Osztálya előtt a 0348/11, 0348/82, 0348/85, 0348/92 és a 0348/94 hrsz-on nyilvántartott ingatlanok határrendezése, megosztása érdekében telekalakítási engedélyezési eljárás lefolyatása megtörtént, a határozat 2019. június 19. napján véglegessé vált. A véglegessé vált telekalakítási engedély alapján az alábbi ingatlanok alakultak ki: 0348/82 hrsz-ú kivett út, 0348/92 hrsz-ú kivett szőlő és 0348/94 hrsz-ú kivett szántó.

A 0348/82 hrsz-ú kivett út rendeltetésű ingatlan területéből 940 m2 beolvad Aszódi János tulajdonát képező 0348/92 hrsz-ú kivett szőlő művelési ágban lévő ingatlanának területébe, és 176 m2 beolvad Bognár Árpád tulajdonát képező 0348/94 hrsz-ú kivett szántó művelési ágban szereplő ingatlanának területébe.

Az önkormányzati vagyonról, a vagyon hasznosításáról szóló 26/2012. (XII. 19.) önkormányzati rendelet (a továbbiakban: Rendelet) 14. § (1) bekezdése alapján az önkormányzati vagyon körébe tartozó vagyontárgy tulajdonjogának átruházására irányuló döntést megelőzően a vagyontárgy forgalmi értékének meghatározásáról a Polgármesteri Hivatal az általa megjelölt szakértő útján gondoskodik.

A 0348/82 hrsz-ú út területéből az összesen 1116 m2 területrész értékesítése tárgyában a szakértő ingatlanrész forgalmi értékét nettó 165,-Ft/m2 összegben állapította meg.

A Rendelet 12. § (4) bekezdés b) pontjának értelmében a nettó 10.000.000,-Ft egyedi értékhatárt el nem érő vagyont értékesíteni versenytárgyalás kiírása nélkül, a nemzeti vagyonról szóló törvényben foglaltak figyelembevételével lehet. Az értékesítésre történő kijelölésről a polgármester, a tulajdonjog átruházás szerződésben foglalt feltételeinek elfogadásáról a Képviselő-testület dönt.

Az értékesítésre történő kijelölést, fenti felhatalmazás alapján a polgármester megtette.

Fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2019. július 23.**

**Domonyi László sk.**

**polgármester**

## HATÁROZAT-TERVEZET

A Képviselő-testület

1. hozzájárul Kiskőrös Város Önkormányzata tulajdonát képező Kiskőrös külterület 048/82 hrsz-on nyilvántartott kivett út rendeltetésű ingatlan területéből 940 m2 területrész Aszódi János részére történő értékesítéséhez 155.100,-Ft, azaz: Egyszázötvenötezer-egyszáz forint és 176 m2 területrész Bognár Árpád részére történő érétkesítéséhez 29.040,-Ft, azaz:Huszonkilencezer-negyven forint értékben, a határozat-tervezet mellékletét képező telekalakítási és adásvételi szerződésben foglalt feltételekkel,
2. felhatalmazza polgármestert a határozat-tervezet mellékletét képező adásvételi szerződés aláírására, továbbá az adásvétellel kapcsolatos jognyilatkozatok megtételére, valamint a tulajdonjog ingatlan-nyilvántartásban történő átvezetésére.

**Felelős:** polgármester

**Határidő:** azonnal